यह वह दिल्ली तो नहीं जिस का हम ने सपना देखा था एक दिन। गोरे तो चले गए लेकिन अपने विष बीज छोड़ गए हैं मेरे देशवासियों के अंदर उन के विचारों में, उन के कार्य-कलापों में। उस बीज से उत्पन्न वृक्ष की शाखाएँ अपने तीक्ष्ण विष से झुलसा रही हैं मुझे।. . .अंग्रेज़ों को देश के बाहर खदेड़ना आसान था लेकिन यह जो अभारतीय तत्त्व, यह जो विदेशी हवा आवाम में मन-प्राणों पर सत्ता जमा रही है, इसे बाहर निकालने के लिए कौन से अस्त्र का उपयोग किया जाए, मैं किंकर्तव्यविमूढ़ हूँ।